লিবিয়ার সামরিক স্কুলে বিমান হামলা, নিহত ২৮
লিবিয়ার রাজধানী ত্রিপোলিতে একটি সামরিক স্কুলে বিমান হামলায় ২৮ জন নিহত হওয়ার খবর পাওয়া গেছে। 







স্থানীয় সময় শনিবার গভীর রাতে ওই হামলা চালানো হয় বলে জানিয়েছে বিবিসি। 




লিবিয়ার বিদ্রোহী নেতা জেনারেল খলিফা হাফতারের অনুগত বাহিনী এ হামলা চালিয়েছে বলে ধারণা করা হচ্ছে।
দেশটির সম্মিলিত ঐক্যমতের সরকারের স্বাস্থ্য মন্ত্রণালয়ের মুখপাত্র আমিন আল হাসেমি বলেছেন, বিমান হামলায় ২৮ ক্যাডেট নিহত আরও অনেক আহত হয়েছে। 
হামলায় হতাহতের সংখ্যা বাড়তে পারে বলে জানিয়েছেন ত্রিপোলির জাতিসংঘ সমর্থিত সরকারের স্বাস্থ্যমন্ত্রী হামিদ বিন ওমর। 
এছাড়া শহরের অ্যাম্বুলেন্স সার্ভিসের মুখপাত্র ওসামা আলী বলেছেন, তাৎক্ষণিকভাবে বেশকিছু অঙ্গ-প্রত্যঙ্গ শনাক্ত করা সম্ভব হয়নি।
২০১১ সালে মুয়াম্মার গাদ্দাফির পতনের সহিংসতা আর বিভক্তিতে জর্জরিত লিবিয়া। 
প্রায় পাঁচ বছর ধরে দেশটিতে সক্রিয় রয়েছে দুটি সরকার। এর মধ্যে রাজধানী ত্রিপোলি থেকে পরিচালিত সরকারকে সমর্থন দিয়েছে জাতিসংঘ ও আন্তর্জাতিক সম্প্রদায়ের বড় অংশ। 
আর দেশটির পূর্বাঞ্চল থেকে পরিচালিত জেনারেল খলিফা হাফতারের নেতৃত্বাধীন অপর সরকারটিকে সমর্থন দিচ্ছে মিসর, সংযুক্ত আরব আমিরাত, জর্ডান, সৌদি আরব ও ফ্রান্স।

লিবিয়ার রাজধানী ত্রিপোলিতে একটি সামরিক স্কুলে বিমান হামলায় ২৮ জন নিহত হওয়ার খবর পাওয়া গেছে।